bluuebunny/crossref_metadata_2025 huggingface dataset:
Περιβαλλοντικές επιστήμες στην εκπαίδευση
Authors: Μανδρίκας Αχιλλέας
Published: January 2014

Η διατριβή προσεγγίζει τη διδασκαλία ενός θέματος των Περιβαλλοντικών Επιστήμων και η έρευνα που πραγματοποιήθηκε είχε τρεις ερευνητικούς στόχους: α) να διερευνηθεί ποιες μετεωρολογικές έννοιες και φαινόμενα περιέχονται στα διδακτικά εγχειρίδια Α/θμιας και Β/θμιας εκπ/σης, β) να διερευνηθεί ποιες γνώσεις έχουν οι υποψήφιοι εκπαιδευτικοί πρωτοβάθμιας εκπαίδευσης για το φαινόμενο του άνεμου, γ) να διερευνηθεί σε ποιο βαθμό συνέβαλε η διδακτική ακολουθία που σχεδιάστηκε με βάση το μοντέλο διερευνητικής μάθησης Learning for Use στη βελτίωση των γνώσεων των υποψήφιων εκπαιδευτικών για τον άνεμο. Για την επίτευξη του πρώτου στόχου διενεργήθηκε σημασιολογική ανάλυση περιεχομένου με ταξινομικό χαρακτήρα στα ισχύοντα ΔΕΠΠΣ-ΑΠΣ Φυσικών Επιστήμων και στα εγχειρίδια Α/θμιας & Β/θμιας εκπ/σης. Για την επίτευξη των δύο άλλων στόχων χρησιμοποιήθηκαν αρχικό-τελικό ερωτηματολόγιο, στοιχεία από συμπληρωμένα φύλλα εργασίας και στοιχεία από ημιδομημένες συνεντεύξεις. Διαπιστώθηκε ότι οι στόχοι που άπτονται μετεωρολογικών θεμάτων στα ΔΕΠΠΣ ΑΠΣ είναι περιορισμένοι και οι δραστηριότητες στα εγχειρίδια είναι περιγραφικές και θεωρητικές. Οι προϋπάρχουσες γνώσεις των υποψήφιων εκπαιδευτικών για τον άνεμο ήταν ελάχιστες. Η διδακτική ακολουθία που εφαρμόστηκε είχε θετικά μαθησιακά αποτελέσματα ωστόσο δεν αντιμετώπισε πλήρως προβλήματα χρήσης της επιστημονικής ορολογίας & προσανατολισμού.
Relationship between processing, structure and tribological behaviour of carbide reinforced plasma sprayed coatings
Authors: Οικονόμου Σπυρίδων
Published: January 2014

Επιστρώματα θερμικού ψεκασμού καρβιδίων του βολφραμίου με μήτρα κοβαλτίου (WC-Co) χρησιμοποιούνται για προστασία από την φθορά τριβής, αλλά παρουσιάζουν μειονεκτήματα λόγω:i.διάσπασης και οξείδωσης των καρβιδίων βολφραμίου άνω των 450 °C; καιii.περιορισμένης αντιδιαβρωτικής ικανότητας του συστήματος WC-Co.Ο στόχος της παρούσας διατριβής είναι ο σχεδιασμός αντιτριβικών επιστρωμάτων θερμικού ψεκασμού με βάση καρβίδια του τιτανίου (TiC) προς αντικατάσταση των επιστρωμάτων WC-Co. Για το λόγο αυτό σχεδιάστηκαν επιστρώματα με βάση καρβίδια του τιτανίου, εναποτέθηκαν σε συνθήκες περιβάλλοντος και σε χαμηλή πίεση και αξιολογήθηκαν με δοκιμές φθοράς τριβής σε χαμηλή θερμοκρασία και στους 550 °C.Ως υλικό μεταλλικής μήτρας επιλέχθηκε το κράμα νικελίου-χρωμίου (NiCr) και έγιναν οι εξής προσεγγίσεις για την ανάπτυξη των νέων υλικών:i.Προστέθηκαν κραματικά στοιχεία (Mo και Fe-Al-Ti) στην μεταλλική μήτρα NiCr με σκοπό την αύξηση της αντοχή της στην φθορά τριβής, αλλά και της ικανότητάς της διαβροχής των καρβιδίων.ii.Χρησιμοποιήθηκαν καρβίδια στερεού διαλύματος τιτανίου και ταντάλου [(Ti,Ta)C], με σκοπό την καλύτερη διαβροχή τους από τη μεταλλική μήτρα, αλλά και την αύξηση της αντοχής των καρβιδίων στην φθορά τριβής.Τα επιστρώματα ταξινομήθηκαν με βάση τα αποτελέσματα των πειραμάτων φθοράς τριβής. Επιστρώματα NiCr-TiC και WC-Co coatings χρησιμοποιήθηκαν ως υλικά αναφοράς. Επιστρώματα με μεταλλική μήτρα NiCrMo ή NiCrFeAlTi παρουσίασαν υψηλότερη αντοχή στην φθορά τριβής και καλύτερη δομή, όπως επίσης και τα επιστρώματα που είχαν ενισχυθεί με (Ti,Ta)C. Ειδικά τα επιστρώματα NiCrFeAlTi-TiC παρουσίασαν καλή αντοχή στην φθορά τριβής λόγω ενίσχυσης της μεταλλικής μήτρας με τις ενώσεις [(Ti-Ni-Cr)C] και Ni3(Al,Ti). Παρουσιάσθηκε ότι η συνεισφορά των μηχανισμών τριβής που λαμβάνουν χώρα (abrasion, adhesion and surface fatigue-induced fracture wear) επηρεάζεται από την αντοχή της διεπιφάνειας καρβιδίων-μεταλλικής μήτρας.Σε δεύτερο στάδιο, τα επιστρώματα αξιολογήθηκαν με δοκιμές αντοχής στην φορά τριβής σε παλινδρομική κίνηση, σε θερμοκρασία δωματίου και στους 550 °C. Τα αποτελέσματα έδειξαν ότι οι τροποποιήσεις του αρχικού υλικού NiCr-TiC επηρέασαν ξανά θετικά την τριβολογική συμπεριφορά του επιστρώματος. Τo επίστρωμα NiCrFeAl-TiC παρουσιάζει τα καλύτερα αποτελέσματα, ενώ το υλικό αναφοράς WC-Co στις δοκιμές υψηλής θερμοκρασίας παρουσιάζει ρωγμές, χωρίς όμως την άμεση αστοχία του στις επιλεγμένες συνθήκες των δοκιμών. Η δομή των επιστρωμάτων αξιολογήθηκε μεθοδικά και διαπιστώθηκε ότι η παρουσία οξειδίων στα επιστρώματα που ψεκάσθηκαν σε ατμοσφαιρική πίεση επιδρά αρνητικά στην αντοχή τους στη φθορά τριβής.Οι σημαντικές παράμετροι για την ανάπτυξη επιστρωμάτων με υψηλή αντοχή στη φθορά τριβής επισημαίνονται στη διατριβή και παρουσιάζονται ιδέες για μελλοντική ανάπτυξη αντιτριβικών επιστρωμάτων θερμικού ψεκασμού ως εναλλακτικά του υλικού WC-Co.
Ο ρόλος της αντιοξειδωτικής βιταμίνης C και των αναστολέων των υποδοχέων της ισταμίνης υδροξυζίνη και σιμετιδίνη στο σύνδρομο ισχαιμίας επαναιμάτωσης σε δερματικούς κρημνούς στον επίμυ
Authors: Γεωργόπουλος Σπυρίδων
Published: January 2014

Στόχος: Ο κύριος σκοπός της συγκεκριμένης μελέτης ήταν να εξετάσουμε το ρολό των ελεύθερων ριζών οξυγόνου, το ρόλο των μαστοκυττάρων και κυρίως της ισταμίνης στο σύνδρομο ισχαιμίας επαναιμάτωσης. Μεθοδολογία: Νησιδωτοί επιγάστριοι κρημνοί παρασκευάστηκαν σε σύνολο 77 επίμυων Sprague-Dawley. Αμέσως μετά οι κρημνοί αυτοί υποβλήθηκαν σε ισχαιμία 10 ωρών. Τριάντα λεπτά πριν από την επαναιμάτωση χορηγήθηκε στους επίμυες ενδοπεριτοναϊκή ένεση NaCl, Βιταμίνης C, Σιμετιδίνης (Η2-blocker) και Υδροξυζίνης (H1-blocker). Η νέκρωση των κρημνών, ο αριθμός των μαστοκυττάρων και των ουδετερόφιλων αξιολογήθηκαν την έβδομη μετεγχειρητική μέρα. Αποτελέσματα-Συμπεράσματα: Τα αποτελέσματα του πειράματος έδειξαν ότι η χορήγηση Σιμετιδίνης και Υδροξυζίνης πριν την επαναιμάτωση μπορούν να μειώσουν σημαντικά το ποσοστό νέκρωσης των κρημνών και τον αριθμό των ουδετερόφιλων και μαστοκυττάρων που προκαλούνται από το σύνδρομο ισχαιμίας επαναιμάτωσης. Η προστατευτική επίδραση της Βιταμίνης C ήταν μικρότερη.
Θεωρητική και πειραματική μελέτη του μαγνητικού ιξώδους
Authors: Σερλέτης Χρήστος
Published: January 2014

Η μελέτη του φαινομένου του μαγνητικού ιξώδους, δηλαδή της βραδείας χρονικής μεταβολής της μαγνήτισης υπό σταθερό πεδίο και σταθερή θερμοκρασία, αποτελούσε και αποτελεί έναν σταθερό, αλλά και δύσκολο, στόχο της έρευνας πάνω στα μαγνητικά υλικά. Η σύνδεση του φαινομένου με τις θεμελιώδεις ιδιότητες ενός υλικού, που του δίνουν το μαγνητικό του χαρακτήρα, είναι ένα τμήμα της επιστήμης των μαγνητικών υλικών που διερευνάται ακόμα. Για το σκοπό αυτό, αποτολμήθηκε στην εργασία αυτή η μελέτη του φαινομένου τόσο από θεωρητική, όσο και από πειραματική σκοπιά. Σκοπός ήταν, αφενός η εκτεταμένη μελέτη της ευρέως ακολουθούμενης πειραματικής μεθόδου για τη μέτρηση του φαινομένου, προκειμένου να βρεθούν πιθανοί τρόποι βελτίωσής της, αφετέρου η σύνδεση των θεωρητικά προβλεπόμενων φυσικών μεγεθών που χαρακτηρίζουν ένα μαγνητικό υλικό με αυτά που προκύπτουν από το πείραμα.Αρχικά, γίνεται μια πλήρης ανασκόπηση όλων των ερευνητικών προσπαθειών που επιχειρήθηκαν μέχρι σήμερα σχετικά με το μαγνητικό ιξώδες, και των αποτελεσμάτων στα οποία κατέληξαν. Στη συνέχεια, περιγράφεται η πειραματική διάταξη που χρησιμοποιήθηκε, καθώς και η πειραματική μεθοδολογία τόσο για το χαρακτηρισμό ενός μαγνητικού υλικού, όσο και για τη μέτρηση του μαγνητικού ιξώδους. Το μαγνητικό ιξώδες επηρεάζεται άμεσα από τις μικροδομικές ιδιότητες του υπό μελέτη υλικού. Για το λόγο αυτό, η μελέτη πραγματοποιήθηκε σε υλικά που ανήκουν σε τρεις διαφορετικές οικογένειες μόνιμων μαγνητών: εξαγωνικό φερρίτη στροντίου με υποκαταστάσεις σπάνιας γαίας και κοβαλτίου (La0.2Sr0.8Co0.2Fe11.8O19), νεοδύμιο-σίδηρο-βόριο (Nd2Fe14B), και μια ένωση σαμαρίου-κοβαλτίου (Sm[Co0.74Fe0.1Cu0.12Zr0.04]8.5).Στα τρία αυτά υλικά ταυτοποιήθηκε αρχικά η χημική τους σύσταση, κατόπιν χαρακτηρίστηκαν ως προς τη δομή και τη μικροδομή τους, και στη συνέχεια ως προς τις μαγνητικές τους ιδιότητες. Μετά τον πλήρη χαρακτηρισμό τους, πραγματοποιήθηκαν και παρουσιάζονται οι μετρήσεις του μαγνητικού ιξώδους.Τέλος, περιγράφεται ένα θεωρητικό πρότυπο για το φαινόμενο του μαγνητικού ιξώδους, και επιχειρείται η αποτίμηση των πειραματικών αποτελεσμάτων με βάση το πρότυπο. Η συσχέτιση των αποτελεσμάτων αποκαλύπτει επιπλέον στοιχεία σχετικά με τους μηχανισμούς αντιστροφής της μαγνήτισης σε κάθε υλικό.Τελικά, φαίνεται πως αν η πειραματική διαδικασία ακολουθηθεί σωστά, η μέτρηση του μαγνητικού ιξώδους μπορεί να αποτελέσει ένα πρόσθετο εργαλείο στην προσπάθεια χαρακτηρισμού ενός μαγνητικού υλικού.
Using a parallel programming model for architectural synthesis
Authors: Owaida Muhsen
Published: January 2014

To πρόβλημα της αυτόματης δημιουργίας μονάδων υλικό από παραστάσεις υψηλού επιπέδου εφαρμογής είναι στην πρώτη γραμμή της EDA έρευνας κατά τη διάρκεια των τελευταίων ετών. Σε αυτή την διατριβή παρουσιάζουμε μια μεθοδολογία για τη αυτόματη σύνθεση επιταχυντές υλικού από εφαρμογές OpenCL. OpenCL είναι ένα πρόσφατο πρότυπο για τη σύνταξη των προγραμμάτων που εκτελούνται σε πλατφόρμες πολλαπλών πυρήνων και επιταχυντές όπως GPUs. Η μεθοδολογία μας μετατρέπει προγράμματα OpenCL σε επιταχυντές υλικού με βάση αρχιτεκτονικά πρότυπα που ρητά αποσυνδέει τους υπολογισμούς από την μεταφορά δεδομένων από/προς την μνήμη όποτε αυτό είναι δυνατό. Τα πρότυπα μπορούν να συντονιστούν ώστε να παρέχουν ένα ευρύ ρεπερτόριο από επιταχυντές που πληρούν τις απαιτήσεις απόδοσης των χρηστών και τα χαρακτηριστικά της συσκευής FPGA. Επιπλέον ένα σύνολο υψηλής και χαμηλής στάθμης βελτιστοποιήσεις μεταγλωττιστή εφαρμόζεται για να παράγει βελτιστοποιημένα επιταχυντές. Η πειραματική αξιολόγηση δείχνει ότι οι επιταχυντές που δημιουργούνται αποτελεσματικά συντονισμένοι για να ταιριάζει με το μοτίβο πρόσβασης στην μνήμη κάθε εφαρμογής και την υπολογιστική πολυπλοκότητα και να επιτύχουν τις απαιτήσεις απόδοσης των χρηστών. Ένας σημαντικός στόχος του εργαλείου μας είναι η επέκταση της βάσης χρηστών πλατφόρμες FPGA για μηχανικούς λογισμικού ώστε να γίνει ανάπτυξη FPGA συστήματα από μηχανικούς λογισμικού χωρίς την ανάγκη για εμπειρία σχεδιασμού υλικού.
Επαναπροσέγγιση του πολεοδομικού σχηματισμού των Αστικών Αυτοδιοικητικών Μονάδων (ΑΑΜΟ) και διατύπωση ερευνητικής πρότασης με γνώμονα τον σχεδιασμό των αστικών λειτουργιών
Authors: Μπακογιάννης Ευθύμιος
Published: January 2014

Αντικείμενο της παρούσας διατριβής με τίτλο «Επαναπροσέγγιση του πολεοδομικού σχηματισμού των Αστικών Αυτοδιοικητικών Μονάδων (ΑΑΜΟ) και διατύπωση ερευνητικής πρότασης με γνώμονα τον σχεδιασμό των αστικών λειτουργιών» ήταν η αναζήτηση της μορφής που πρέπει να έχει μια αστική αυτοδιοικητική μονάδα ΑΑΜΟ, καθώς και η αναδιοργάνωση των λειτουργιών του χώρου με τη χρήση μιας μεθοδολογίας που να λαμβάνει υπόψη της μια σειρά από κριτήρια. Αυτά ήταν η προστασία και ανάδειξη του περιβάλλοντος, η σύμμετρη και αειφόρος ανάπτυξη των χωρικών ενοτήτων που την αποτελούν, η προώθηση οικονο¬μικών δραστη¬ριοτήτων, η παροχή επαρκών υποδομών για τη βελτίωση της ποιότητας ζωής των κατοίκων της, η ενίσχυση της προσβασιμότητας με ήπια μέσα μεταφοράς και η ανάπτυξη κοινωνικής δικαιοσύνης.Για την αναζήτηση αυτή απαιτήθηκε η εξέταση της έννοιας και της οργάνωσης της πόλης διαχρονικά, όσο αυτό είναι εφικτό στο πλαίσιο μιας βιβλιογραφικής έρευνας, καθώς και των μοντέλων διοικητικής οργάνωσης που έχουν εφαρμοστεί σε διάφορες χώρες κατά καιρούς. Επίσης, για να εξεταστεί το κατά πόσο οι θεωρητικές προσεγγίσεις μπορούν να συμβάλουν στη βελτίωση των σημερινών συνθηκών και λειτουργιών τις οποίες εξυπηρετούν οι διοικητικές ενότητες που αποτελούν τους αστικούς ΟΤΑ, εφαρμόστηκε πιλοτικά η μεθοδολογία σε μια χωρική και διοικητική ενότητα.Η διατριβή αποτελείται από τέσσερα κυρίως μέρη, τα οποία με τη σειρά τους χωρίζονται σε κεφάλαια και υποκεφάλαια και είναι αποτέλεσμα έρευνας –βιβλιογραφικής, πηγών και πεδίου– στο πλαίσιο της οποίας αναπτύσσεται η μεθοδολογία για την οργάνωση των αστικών λειτουργιών, αφού πρώτα εντοπίστηκε η μορφή και η δομή που πρέπει να έχει η ΑΑΜΟ. Η έρευνα είναι βασική και εστιασμένη στα βασικά ερωτήματα της διατριβής, αναλύει δομές, μορφές, τάσεις, λειτουργίες και σχέσεις
Νευροβιολογία της α-Συνουκλεΐνης
Authors: Βογιατζή Τερέζα - Ανδριανή
Published: January 2014

Η α-Συνουκλεΐνη είναι μια νευρωνική πρωτεΐνη, που εμπλέκεται στην παθογένεση της νόσου του Πάρκινσον. Διπλασιασμοί/τριπλασιασμοί ή σημειακές μεταλλάξεις (Α53Τ, Α30Ρ, Ε46Κ) του γονιδίου της οδηγούν στην εμφάνιση της οικογενούς νόσου. Αν και η αιτία για την παθογόνο δράση της ASYN δεν είναι πλήρως γνωστή, είναι πιθανό να σχετίζεται την επίδραση της στους μηχανισμούς αποικοδόμησης του κυττάρου. Σε προηγούμενη μελέτη σε ένα σύστημα απομονωμένων λυσοσωμάτων φάνηκε ότι η φυσικού τύπου (WT) ASYN μπορεί να αποικοδομηθεί από την Αυτοφαγία Διαμεσολαβούμενη από Τσαπερόνες (CMA). Για το σκοπό αυτό, η ASYN αναγνωρίζεται και προσδένεται μέσω του μοτίβου KEFQR στον υποδοχέα Lamp2a και στη συνέχεια εισέρχεται στο λυσοσωμικό αυλό, όπου αποκοδομείται. Επιπλέον, φάνηκε στο ίδιο in vitro σύστημα ότι οι μεταλλαγμένες μορφές της προσδένονται πολύ ισχυρά στον Lamp2a, χωρίς να εισέρχονται στο λυσόσωμα.Κατά την εκπόνηση της παρούσας μελέτης, θελήσαμε να απαντήσουμε σε νευρωνικές κυτταρικές σειρές τα εξής ερωτήματα: 1) μπορεί η ASYN να αποικοδομηθεί μέσω της CMA; 2) προκαλούν οι μεταλλαγμένες μορφές της ASYN λυσοσωμική δυσλειτουργία λόγω καταστολής της CMA; και 3) είναι η δυσλειτουργία αυτή, εν μέρει, υπεύθυνη για την τοξικότητα που συνοδεύει τις μορφές αυτές; Για απαντήσουμε το ερώτημα 1, κατασκευάσαμε μόνιμα διαμολυσμένες επαγόμενες νευρωνικές κυτταρικές σειρές (ανθρώπου SH-SY5Y, αρουραίου PC12), που εκφράζουν την WT και την ΔDQ/WT ASYN, που δεν διαθέτει το μοτίβο αναγνώρισης από την CMA. Στις σειρές αυτές κάναμε σύγκριση του ρυθμού αποικοδόμησης και της ημιζωής των μορφών αυτών. Επίσης, μελετήσαμε την επίδραση της καταστολής της έκφρασης του Lamp2a στα επίπεδα της WT ASYN. Καταλήξαμε στον συμπέρασμα ότι η WT ASYN μπορεί να αποικοδομηθεί μέσω της CMA και στις δυο αυτές σειρές. Στη συνέχεια, για να απαντήσουμε τα ερωτήματα 2 και 3, κατασκευάσαμε μόνιμα διαμολυσμένες επαγόμενες νευρωνικές κυτταρικές σειρές (ανθρώπου SH-SY5Y, αρουραίου PC12), που εκφράζουν την Α53T και την ΔDQ/Α53T ASYN, που δεν διαθέτει το μοτίβο αναγνώρισης από την CMA. Στις σειρές αυτές, παρατηρήσαμε, με τη χρήση μιας τεχνικής pulse-chase, μείωση της λυσοσωμικής αποικοδόμησης κατόπιν έκφρασης της Α53Τ ASYN, εξαιτίας καταστολής της CMA. Ωστόσο, η μείωση αυτή δεν συνοδεύτηκε από τοξικότητα. Παρ’ όλα αυτά, νευρωνική διαφοροποίηση των κυττάρων SH-SY5Y έδειξε σταδιακή μείωση της λυσοσωμικής λειτουργίας και αύξηση του κυτταρικού θανάτου, λόγω της παρουσίας της WT και A53T ASYN, η οποία αντιστράφηκε κατόπιν έκφρασης της ΔDQ/WT ASYN ή κατόπιν φαρμακολογικής καταστολής της σύνθεσης ντοπαμίνης. Επομένως, η λυσοσωμική αποικοδόμηση της ASYN μπορεί να αποτελέσει το στόχο νέων θεραπευτικών προσεγγίσεων στην καταπολέμηση της νόσου του Πάρκινσον.
Μηχανισμοί αλληλεπίδρασης του β αδρενεργικού συστήματος με το σύστημα της θυρεοειδικής ορμόνης-θυρεοειδικών υποδοχέων σε μοντέλο απομονωθέντων νεογνικών καρδιομυοκυττάρων
Authors: Σπανού Δανάη
Published: January 2014

Οι φαρμακολογικές θεραπείες που έχουν ως σκοπό να επάγουν την φυσιολογική υπερτροφία θεωρούνται, πλέον, ως νέα θεραπευτική προσέγγιση στην αντιμετώπιση της καρδιακής ανεπάρκειας. Έτσι, κλενβουτερόλη, ένας β2 αδρενεργικός αγωνιστής, έχει αποδειχθεί ότι πιθανά αναστρέφει εν μέρει την καρδιακή αναδιαμόρφωση, επάγοντας φυσιολογική υπερτροφία. Επιπλέον, η θυρεοειδική ορμόνη, ένα γνωστό μόριο επαγωγής φυσιολογικής υπερτροφίας έχει αποδειχθεί ότι αντιστρέφει την καρδιακή αναδιαμόρφωση Η παρούσα μελέτη διερεύνησε περαιτέρω τους πιθανούς μοριακούς μηχανισμούς που υπόκεινται της δράσης των δύο μορίων σε πειραματικό μοντέλο νεογνικών καρδιομυοκυττάρων. Νεογνικά καρδιομυοκύτταρα από επίμυες 0-24 ωρών καλλιεργήθηκαν και εκτέθηκαν σε 1 μΜ κλενβουτερόλης (CLEN) και 100 nΜ Τ3 (Τ3) για 8 λεπτά, 60 λεπτά και 5 ήμερες, ενώ φυσιολογικά κύτταρα χρησιμοποιήθηκαν σαν ομάδα ελέγχου (CONT). Η χορήγηση της κλενβουτερόλης είχε ως αποτέλεσμα τον καλά οργανωμένο και παράλληλα προσανατολισμένο κυτταροσκελετό και έδωσε στα κύτταρα επίμηκες σχήμα, χωρίς να επιφέρει αλλαγές στην έκφραση των ισόμορφων της μυοσίνης. Η απόκριση, αυτή, συνοδεύτηκε από αύξηση των επιπέδων της φωσφορυλιωμένης p38 MAP κινάσης στις 5 ήμερες κατά 2.2 φορές και της φωσφορυλιωμένης JNK κινάσης στα 8 λεπτά κατά 2.8 φορές. Δεν παρατηρήθηκαν αλλαγές στα επίπεδα των ERK και Akt κινασών. Τα επίπεδα των θυρεοειδικών υποδοχέων δεν άλλαξαν. Η χορήγηση του ειδικού αναστολέα της p38 κινάσης, SB203580, αντέστρεψε το αποτέλεσμα της κλενβουτερόλης στο σχήμα των κυττάρων, χωρίς να επηρεάσει την έκφραση των TRs και των ισομορφών της μυοσίνης. Η χορήγηση της τριιωδοθυρονίνης είχε ως αποτέλεσμα επιμήκη κύτταρα με καλά οργανωμένο και παράλληλα προσανατολισμένο κυτταροσκελετό, αλλάζοντας το πρότυπο έκφρασης της μυοσίνης προς τον ενήλικο φαινότυπο με έκφραση μονό της α-MHC. Η απάντηση αυτή συνοδεύτηκε από αύξηση της φωσφο-ERK κινάσης κατά 1.9 φορές, p<0.05, στα 8 λεπτά η οποία, μέσα σε 60 λεπτά, επέστρεψε στα φυσιολογικά επίπεδα. Τα επίπεδα της φωσφορυλιωμένης JNK κινάσης μειώθηκαν κατά 2 φορές, p<0.05, εντός 60 λεπτών, ενώ δεν παρατηρήθηκαν αλλαγές στην έκφραση των φωσφο-Akt και φωσφο-p38 MAP κινασών. Η απόκριση αυτή συνοδεύτηκε από αύξηση στον TRa1 κατά 2.5 φορές, p<0.05, και δεν επηρέασε τα επίπεδα του TRβ1. Εν κατακλείδι, η κλενβουτερόλη προκαλεί ευνοϊκές αλλαγές στο κυτταρικό σχήμα χωρίς να επηρεάζει την έκφραση των ισομορφών της μυοσίνης, μέσω μη γενωμικής δράσης. Η ενεργοποίηση της p38 ΜΑΡΚ σηματοδότησης φαίνεται, τουλάχιστον εν μέρει να εμπλέκεται σε αυτή την απάντηση. Η τριιωδοθυρονίνη, επίσης, προκαλεί αλλαγές στο κυτταρικό σχήμα και τη γεωμετρία με σημαντική μείωση της έκφρασης της β-MHC και αύξηση της α-MHC ισόμορφης. Στην απόκριση αυτή φαίνεται ότι εμπλέκεται η σηματοδότηση της ERK κινάσης μέσω γενωμικής δράσης.
Investigation of interactions between particles and flowing biofluids
Authors: Πηλού Μαρίκα
Published: January 2014

Η αριθμητική μοντελοποίηση της μεταφοράς σωματιδίων που βρίσκονται διασκορπισμένα σε ρέοντα βιορευστά είναι ο βασικός σκοπός της παρούσας διατριβής. Η συνεχής φάση (ρευστό) επιλύεται με χρήση υπάρχοντος κώδικα υπολογιστικής ρευστοδυναμικής (CFD). Ιδιαίτερη σημασία κατά την ανάπτυξη του μοντέλου δόθηκε στην επίλυση της μεταφοράς των σωματιδίων.Στην παρούσα διατριβή, χρησιμοποιείται προσέγγιση Euler για την περιγραφή της ροής ρευστού – σωματιδίων στο όριο του χαμηλού φορτίου μάζας και μικρού κλάσματος όγκου. Θεωρείται μονόπλευρη σύζευξη της σωματιδιακής φάσης. Η ταχύτητα της σωματιδιακής φάσης που περιέχεται στην Εξίσωσης Μεταφοράς των Σωματιδίων (ΕΜΣ), εκφράζεται στο όριο του μικρού χρόνου χαλάρωσης των σωματιδίων, και αποτελείται από έναν όρο διάχυσης και έναν όρο συναγωγής. Η σωματιδιακή ταχύτητα συναγωγής είναι η ταχύτητα του ρευστού διορθωμένη κατά μια ταχύτητα ολίσθησης εξαιτίας της αδράνειας και της ολικής εξωτερικής δύναμης που ασκείται στα σωματίδια. Έτσι τα αδρανειακά φαινόμενα της σωματιδιακής φάσης και η επίδραση εξωτερικών πεδίων δυνάμεων ενσωματώνονται επιτυχώς στην κατά Euler περιγραφή της ΕΜΣ, γεγονός που αποτελεί και την κύρια καινοτομία της παρούσας διατριβής.Η αριθμητική αντιμετώπιση της σωματιδιακής φάσης βασίζεται σε τεχνικές CFD. Η εξίσωση μεταφοράς των σωματιδίων επιλύεται στο χώρο μέσω μιας μεθοδολογίας πεπερασμένων όγκων, η οποία λαμβάνει υπόψη μη-ορθογώνια και multi-grid πλέγματα. Επιπλέον, προτείνεται και πιστοποιείται η χρήση μιας νέας αριθμητικής προσέγγισης για τη συνοριακή συνθήκη στο τοίχωμα, όπου η συνθήκη του πλήρως απορροφητικού τοιχώματος συνδυάζεται με τις ισχυρές ροές συναγωγής προς αυτό.Κατά την πιστοποίηση της μεθοδολογίας τεκμηριώνουμε ότι η διάχυση και η βαρυτική καθίζηση προβλέπονται με άριστη ακρίβεια. Επίσης, κατά τον έλεγχο της προσεγγιστικής έκφρασης για την ταχύτητα των σωματιδίων στις περιπτώσεις μεγάλων χρόνων χαλάρωσης, αποδείχτηκε ότι το μοντέλο μπορεί να προβλέψει επιτυχώς την εναπόθεση των αδρανειακών σωματιδίων και τις περιοχές εναπόθεσης τους.Το μοντέλο χρησιμοποιείται για τη μελέτη των αδρανειακών φαινομένων σε αερολύματα εντός γωνιάς κυκλικής διατομής, όπως επίσης και εντός διακλάδωσης. Πρόσθετα, το μοντέλο χρησιμοποιείται για τη διερεύνηση της μαγνητοφόρισης μαγνητικών σωματιδίων διασκορπισμένων σε υγρό μέσο. Οι προαναφερθείσες μελέτες δείχνουν ότι το προτεινόμενο μοντέλο μπορεί να συνεισφέρει στην ερμηνεία της συμπεριφοράς των σωματιδίων στο αναπνευστικό ή/και καρδιαγγειακό σύστημα.
Η μέθοδος collocation για παραβολικές μερικές διαφορικές εξισώσεις με ασυνεχή συντελεστή διάχυσης
Authors: Παπαδομανωλάκη Μαρία
Published: January 2014

Η παρούσα διατριβή ερευνά τις ιδιότητες και τη συμπεριφορά της μεθόδου Collocation των πεπερασμένων στοιχείων όταν χρησιμοποιείται γιατη διακριτοποίηση και επίλυση προβλημάτων εφαρμογών από περιοχές της Μηχανικής και της Ιατρικής. Η Collocation μέθοδος υποστηρίζεταιαπό κυβικά στοιχεία Hermite για την επίτευξη προσεγγίσεων υψηλής ακρίβειας.Το βασικό μαθηματικό μοντέλο για τη περιγραφή των προβλημάτων Μηχανικής χαρακτηρίζεται από την ύπαρξη περιοδικών συνοριακών συνθηκών (βλ. κίνηση πλανητών, διάδοση κυμάτων, σταθερότητα ελαστικών συστημάτων). Για τα προβλήματα αυτά αναπτύσσεται η κυβική Hermite Collocation και μελετώνται οι συνθήκες που διασφαλίζουν τη βέλτιστη σύγκλιση επαναληπτικών μεθόδων επίλυσης του αντίστοιχου αλγεβρικού συστήματος μέσω της θεωρίας των p-cyclic πινάκων. Παράλληλα φασματικές ποσότητες συνδέονται με τα αρχικά δεδομένα του μοντέλου για τoν a-priori καθορισμό βέλτιστων διαμερίσεων του Collocation πίνακα.Τα γλοιώματα αποτελούν τους σοβαρότερους και πιο συχνούς καρκινικούς όγκους του εγκεφάλου και οι ασθενείς έχουν συνήθως χαμηλό προσδόκοιμο επιβίωσης. Το πιο συχνό πρόβλημα στη διάγνωση και θεραπεία των ασθενών με γλοίωμα είναι η ταχύτατη διήθηση των καρκινικών κυττάρων σε γειτονικό φυσιολογικό ιστό. Μαθηματικά μοντέλα, που στηρίζονται σε πειραματικά δεδομένα από μαγνητικές και αξονικές τομογραφίες δημιουργήθηκαν για να ποσοτικοποιήσουν τις βιολογικές έννοιες και να προσομοιάσουν την εξέλιξη ενός καρκινικού όγκου στον εγκέφαλο. Βασικό χαρακτηριστικό του μαθηματικού μοντέλου για την προσομοίωση της διάχυσης των γλοιωμάτων αποτελεί η ασυνέχεια που εμφανίζει ο συντελεστής διάχυσης στα σημεία διεπαφής ετερογενών περιοχών (λευκή και φαιά ουσία). Για τα προβλήματα αυτά εισάγονται νεα ασυνεχή στοιχεία Hermite τα οποία δεν διαταράσσουν την τάξη σύγκλισης της μεθόδου collocation. Η συνολική διακριτοποίηση συμπληρώνεται με σχήματα Backward Euler και Crank Nicolson.Για τα προβλήματα αυτά αναπτύσσεται παράλληλα και μια καινοτόμος αναλυτική αριθμητική μέθοδος ολοκλήρωσης η οποία βασίζεται στην μέθοδο μετασχηματισμού Φωκά. Το πλεονέκτημα αυτής της μεθόδου σε σχέση με τις κλασσικές αριθμητικές μεθόδους είναι ότι η λύση του προβλήματος βρίσκεται απευθείας μέσω ολοκληρωμάτων σε οποιαδήποτε σημείο (x,t) χωρίς να απαιτούνται περαιτέρω υπολογισμοί σε ενδιάμεσα χρονικά στάδια.
Γνωστικές λειτουργίες και σκλήρυνση κατά πλάκας
Authors: Πάνου Θεοδώρα
Published: January 2014

Στόχος της παρούσας μελέτης ήταν η διερεύνηση της φύσηςμνημονικών ελλειμμάτων ασθενών με Υποτροπιάζουσα-ΔιαλείπουσαΣκλήρυνση Κατά Πλάκας σε σχέση με άτομα του γενικού πληθυσμού, ταοποία δεν νοσούν από τη συγκεκριμένη νόσο και δεν παρουσιάζουν άλλουτύπου νευρολογική ή ψυχιατρική διαταραχή. Ειδικότερα, διερευνήθηκε σεμεγαλύτερο αριθμό ασθενών με Υποτροπιάζουσα-Διαλείπουσα μορφή τηςΣΚΠ (Ν=93) προηγούμενο εύρημα της παρούσης ερευνητικής ομάδας(Panou et al., 2009) σχετικά με τη μειωμένη ικανότητα μνημονικήςανάκλησης της δεύτερης (Ιστορία Β1) σε σχέση με την πρώτη ιστορία(Ιστορία Α) της δοκιμασίας «Μνήμη Ιστοριών».Το βασικό εύρημα της παρούσας μελέτης είναι ότι οι ασθενείς μεΥποτροπιάζουσα-Διαλείπουσα Μορφή Σκλήρυνσης Κατά Πλάκαςπαρουσίασαν δυσανάλογο έλλειμμα όσον αφορά την άμεση καικαθυστερημένη ανάκληση της δεύτερης από τις δύο σύντομες αφηγήσεις(Ιστορία Β), που συμπεριλαμβάνονται στην ελληνική εκδοχή της δοκιμασίας«Μνήμη Ιστοριών» (Wechsler Memory Scale). Η επίδοση των ασθενώντόσο στην καθυστερημένη ανάκληση όσο και στη δοκιμασία αναγνώρισηςτης ίδιας ιστορίας (Ιστορία Β) ήταν σημαντικά χαμηλότερη από τηναναμενόμενη ανάλογα με την ηλικία και το μορφωτικό τους επίπεδο.Συγκριτικά με τους υπόλοιπους ασθενείς της ίδιας ομάδας, εκείνοι πουσημείωσαν ασυνήθιστα υψηλή βαθμολογία στο δείκτη ΔιαφορικήςΙκανότητας Άμεσης Ανάκλησης Ιστοριών παρουσίασαν, επίσης, χαμηλήεπίδοση στην ενεργό μνήμη («Αντίστροφη Μνήμη Ψηφίων») και μειωμένηεπίδραση του φαινομένου του προσφάτου τόσο στις δύο ιστορίες τηςδοκιμασίας «Μνήμη Ιστοριών» όσο και στη δοκιμασία «ΑκουστικήςΛεκτικής Μάθησης». Επιπλέον, δεν παρατηρήθηκαν ενδείξεις αυξημένηςευαισθησίας στην προσθενεργό παρεμβολή. Τα ευρήματα αυτά συζητούνταισε σχέση με την ατομική μεταβλητότητα επίδοσης των ασθενών σεμνημονικούς δείκτες, καθώς και με την πιθανή συσχέτισή τους μεψυχοσυναισθηματικούς παράγοντες.147
Αριθμητική επίλυση προβλημάτων αεροδυναμικής-αεροελαστικότητας σε επεξεργαστές καρτών γραφικών
Authors: Τρομπούκης Ξενοφών
Published: January 2014

Στη διατριβή αυτή αναπτύχθηκε, προγραμματίστηκε, πιστοποιήθηκε και κυρίως βελτιστοποιήθηκε μία σειρά νέων εκδόσεων επιλυτών των εξ. Navier-Stokes/Euler, για 2Δ/3Δ ροές, συμπεριλαμβανομένων χρονικά μη-μόνιμων ροών και της χρήσης δυναμικά προσαρμοζόμενων υπολογιστικών πλεγμάτων σε επεξεργαστές καρτών γραφικών (GPUs). Ο GPU-επιλύτης χρησιμοποιήθηκε για την επίλυση μεγάλης κλίμακας αεροδυναμικών και αεροελαστικών προβλημάτων σε συστήματα υψηλής υπολογιστικής ισχύος αλλά σχετικά μικρού κόστους κτήσης. Αποτελέσματα της διατριβής που αποτελούν και στοιχεία πρωτοτυπίας είναι (α) η ανάδειξη τρόπων-τεχνικών προγραμματισμού υψηλής παράλληλης απόδοσης GPU-λογισμικού επίλυσης επιστημονικών προβλημάτων σε μη-δομημένα (υβριδικά) πλέγματα, είτε μέσω της βέλτιστης κατάτμησης των υπολογισμών σε παράλληλες διεργασίες που εκτελούνται σε GPUs, είτε μέσω της βέλτιστης διαχείρισης των μνημών της GPU. (β) Η χρήση αριθμητικής μικτής ακρίβειας (MPA), που επιταχύνει την πρόλεξη των αριθμητικών αποτελεσμάτων χωρίς να αλλοιώνει την ακρίβεια των προλέξεων. (γ) Η ιδιαίτερα υψηλή παράλληλη επιτάχυνση, παρά τη χρήση της κεντροκομβικής διατύπωσης της τεχνικής των πεπερασμένων όγκων σε μη-δομημένα πλέγματα, του GPU-επιλύτη που αναπτύχθηκε. Το κέρδος από τη χρήση μίας GPU αντί ενός πυρήνα μίας σημερινής CPU είναι έως και 110x. (δ) Η αποτελεσματική χρήση της πολύ γρήγορης αλλά όχι αποδεκτής ακρίβειας SPA εκδοχής του GPU-επιλύτη εντάσσοντάς την ως συνιστώσα της πολυεπίπεδης βελτιστοποίησης μέσω ΕΑ. (ε) Η παραλληλοποίηση του GPU-επιλύτη σε πολλές κάρτες γραφικών του ίδιου ή διαφορετικών υπολογιστικών κόμβων.
Dynamic authorizations for secure internet applications
Authors: Μπαλτατζής Δημήτριος
Published: January 2014

Με την ανάπτυξη του ‘Ίντερνετ τα τελευταία χρόνια και την βελτίωση των δικτυακών υποδομών, τα περιβάλλοντα συνεργασίας μεταξύ ομοειδών οργανισμών αποτελούν πλέον κοινή πρακτική. Τέτοια περιβάλλοντα θα μπορούσαν να είναι, τα τριτοβάθμια εκπαιδευτικά ιδρύματα μιας χώρας, οι φορείς υγείας μιας χώρας, οι δημόσιες υπηρεσίες στα πλαίσια της ηλεκτρονικής διακυβέρνησης κλπ. Οι οργανισμοί που παίρνουν μέρος σε τέτοια περιβάλλοντα είναι αυτόνομοι ενώ το ίδιο το περιβάλλον είναι δυναμικό και κλιμακούμενο δηλ. οργανισμοί μπορούν να μπαίνουν και να αποχωρούν από το περιβάλλον συνεργασίας χωρίς αυτό να επηρεάζεται. Οι οργανισμοί αυτοί εξυπηρετούν 2 είδη χρηστών, τους τοπικούς χρήστες και τους εξωτερικούς χρήστες άλλων οργανισμών. Το πρόβλημα της εξουσιοδότησης είναι ιδιαίτερα σημαντικό. Το μοντέλο RBAC, που βασίζεται στους ρόλους είναι το πιο γνωστό μοντέλο ελέγχου προσπέλασης και θεωρούμε ότι όλοι οι συμμετέχοντες οργανισμοί κάνουν χρήση του. Η πρόταση μας βασίζεται στην παραδοχή πως με τον ορισμό μιας κοινής δομής για τους ρόλους, κοινής σε όλους τους συμμετέχοντες οργανισμούς μπορούμε στην συνέχεια να ορίσουμε ένα αλγόριθμο σύγκρισης ο οποίος θα μετατρέπει τον εισερχόμενο ρόλο ενός εξωτερικού χρήστη ενός συνεργαζόμενου οργανισμού, σε ένα ρόλο του τοπικού οργανισμού. Τα πλεονεκτήματα της λύσης αυτής είναι η αυτοματοποίηση της διαδικασίας απόδοσης ρόλου, ο περιορισμός του αριθμού των ρόλων και η εξάλειψη της ανάγκης ύπαρξης συγκεκριμένων προαποφασισμένων κριτηρίων για την απόδοση ενός συγκεκριμένου ρόλου κάθε φορά που γίνεται μια αίτηση πρόσβασης.
Αριθμητική διερεύνηση της σεισμικής απόκρισης πασσάλου υπό καθεστώς ρευστοποίησης και οριζόντιας μετατόπισης του εδάφους
Authors: Χαλούλος Ιωάννης
Published: January 2014

Αντικείμενο της Διατριβής είναι η συστηματική διερεύνηση των μηχανισμών που επιδρούν στις καμπύλες p-y για πασσάλους σε άμμο υπό οριζόντια φορτία λόγω μετακίνησης του εδάφους, καθώς και η διατύπωση νέων σχέσεων υπολογισμού. Για τον σκοπό αυτό αναπτύχθηκε και τεκμηριώθηκε, μέσω σύγκρισης με πειράματα φυγοκεντριστή, μια τρι-διάστατη αριθμητική μεθοδολογία προσομοίωσης του φαινομένου με κύρια χαρακτηριστικά: (α) τη δυνατότητα προσομοίωσης τόσο έγχυτων όσο και εμπηγνυόμενων πασσάλων και (β) την εισαγωγή ενός νέου τύπου συνόρων ελεύθερου πεδίου για την ακριβή προσομοίωση των συνθηκών του απειρομήκους πρανούς. Αναφορικά σε εδάφη με ρευστοποίηση, οι προτεινόμενες σχέσεις αναθεωρούν βασικές παραδοχές των υφιστάμενων και εισάγουν στον υπολογισμό πρόσθετες παραμέτρους (π.χ. μέθοδος εγκατάστασης). Αναφορικά σε εδάφη χωρίς ρευστοποίηση υπό πλευρική εξάπλωση, οι προτεινόμενες σχέσεις, σε αντίθεση με τις υφιστάμενες, λαμβάνουν υπόψη την έντονη διαστολικότητα που μπορεί να αναπτυχθεί, υπό προϋποθέσεις (π.χ. περιορισμένη δυνατότητα στράγγισης, μεγάλες μετακινήσεις), κοντά στην επιφάνεια και τη συνεπαγόμενη σημαντική αύξηση των επιβαλλόμενων πιέσεων.
Στοχαστικές διαδικασίες και συνακόλουθες ποσοτικές και ποιοτικές εκτιμήσεις ραδιοπεριβαλλοντικών επιπτώσεων σε πληθυσμιακές ομάδες στον ελληνικό χώρο
Authors: Παπαδάκος Γεώργιος
Published: January 2014

Στόχος της παρούσας Διδακτορικής Διατριβής είναι η δημιουργία συστήματος αξιολόγησης του κινδύνου θνησιμότητας από καρκίνο λόγω της παρουσίας ραδιοπεριβαλλοντικών παραγόντων στο Ελληνικό έδαφος.Η μεθοδολογία που ακολουθήθηκε βασίστηκε στη δημιουργία βιοστατιστικού μοντέλου που συσχετίζει:•τιμές από τη γεωστατιστική ανάλυση δεδομένων από μετρήσεις του ΕΠΤ-ΕΜΠ και συγκεκριμένα των επιπέδων αρχικής απόθεσης 137Cs λόγω του ατυχήματος στο Chernobyl το έτος 1986 και των συγκεντρώσεων φυσικής ραδιενέργειας στην επιφάνεια του ελληνικού εδάφους με•δημογραφικά στοιχεία και στοιχεία φυσικής κίνησης πληθυσμού από τις τακτικές στατιστικές σειρές της Ελληνικής Στατιστικής Αρχής από τα οποία διερευνήθηκε διεξοδικότερα η περίπτωση των θανάτων λόγω καρκίνου του πεπτικού συστήματος και του περιτοναίου.Ο βιοστατιστικός συνδυασμός της επιδημιολογικής με την ραδιολογική πληροφορία έγινε άμεσα, χωρίς να παρεμβληθεί το ενδιάμεσο στάδιο του υπολογισμού του μεγέθους «δόση στον άνθρωπο λόγω ιοντίζουσας ακτινοβολίας».Τα κυριότερα συμπεράσματα της παρούσας Διδακτορικής Διατριβής είναι ότι:1.Ο κυρίαρχος παράγοντας αβεβαιότητας για τον προσδιορισμό των επιπέδων συγκέντρωσης των ραδιοϊσοτόπων στο περιβάλλον είναι η γεωστατιστική κατανομή του ίδιου του μετρούμενου μεγέθους.2.Οι επιφανειακές συγκεντρώσεις του 137Cs στο χώμα είναι πολύ σημαντικά μειωμένες σε σχέση με τις καταγεγραμμένες από το ΕΠΤ-ΕΜΠ, το έτος 1986. Το μεγαλύτερο ποσοστό της αρχικά αποτεθείσας ποσότητας του 137Cs έχει παραμείνει στην περιοχή της αρχικής απόθεσης, σε βάθος (σε αδιατάραχτο έδαφος) που, στην πλειοψηφία των περιπτώσεων, δεν ξεπερνά τα 26cm.3.Οι αρχικές γεωστατιστικές απεικονίσεις του ΕΠΤ-ΕΜΠ για την απόθεση του 137Cs στο ελληνικό έδαφος εξακολουθούν να αποτελούν αξιόπιστη εκτιμήτρια της οριζόντιας κατανομής του στο ελληνικό έδαφος.4.Οι σημαντικότεροι παράγοντες που διαμορφώνουν τη συχνότητα εμφάνισης κρουσμάτων θνησιγενούς καρκίνου, για τις αιτίες θανάτου που διερευνήθηκαν στην παρούσα Διδακτορική Διατριβή είναι οι παράγοντες του φύλου και της ηλικίας των μελών του εξεταζόμενου πληθυσμού και τα επίπεδα φυσικής ραδιενέργειας στο έδαφος. Η παρουσία του 137Cs λόγω του ατυχήματος στο Chernobyl κρίνεται πως επηρέασε το αποτέλεσμα σε πολύ μικρό βαθμό, ενώ αν υπάρχουν συνέπειες της παρουσίας του στο ελληνικό έδαφος, αυτές βρίσκονται ακόμη σε εξέλιξη και η κατανομή του οφειλόμενου (στην παρουσία του 137Cs) κινδύνου δεν διακρίνεται σαφώς πάνω στον άξονα του χρόνου.
Μελέτη της αποτρεπτικής θνησιμότητας στην Ελλάδα κατά την περίοδο 1980-2007
Authors: Ολλανδέζος Μάρκος-Δημήτριος
Published: January 2014

Εισαγωγή: Η έννοια της αποτρεπτής θνησιμότητας αναφέρεται σε θανάτους από συγκεκριμένες αιτίες οι οποίοι θεωρούνται δυνατόν να αποτραπούν με την έγκαιρη και αποτελεσματική εφαρμογή φροντίδων υγείας. Η αποτρεπτή θνησιμότητα αποτελεί τις τελευταίες δεκαετίες έναν από τους πλέον διαδεδομένους δείκτες αποτελεσματικότητας του συνόλου των θεραπευτικών και προληπτικών παρεμβάσεων που συντελούνται στα πλαίσια του συστήματος υγείας. Σκοπός: Στην παρούσα μελέτη επιχειρείται ο υπολογισμός και η αποτύπωση των διαχρονικών τάσεων εξέλιξης των δεικτών της αποτρεπτής θνησιμότητας στην Ελλάδα κατά την διάρκεια της χρονικής περιόδου 1980 - 2007, με στόχο την διερεύνηση του βαθμού της συμβολής των φροντίδων υγείας στη διαμόρφωση των δεικτών θνησιμότητας και του επιπέδου υγείας του ελληνικού πληθυσμού και τον εντοπισμό πιθανών προβληματικών σημείων που χρήζουν περαιτέρω διερεύνησης. Υλικό και μέθοδος: Στοιχεία θνησιμότητας αντλήθηκαν από την ΕΣΥΕ. Ο κατάλογος των αιτιών θανάτου που συναποτελούν τον δείκτη της αποτρεπτής θνησιμότητας ακολουθεί τον, τροποποιημένο από τους Newey, Nolte και άλλους, Ευρωπαϊκό Άτλαντα Αποτρεπτής Θνησιμότητας της Ευρωπαϊκής Επιτροπής. Η αποτρεπτή θνησιμότητα διακρίθηκε περαιτέρω σε προλαμβανόμενη και θεραπεύσιμη, ανάλογα με το είδος των παρεμβάσεων που συνδέονται με την αποτροπή του θανάτου για τις συγκεκριμένες αιτίες. Η ισχαιμική καρδιοπάθεια μελετήθηκε ξεχωριστά. Αποτελέσματα: Τα αποτελέσματα αναδεικνύουν πτωτική τάση των δεικτών της αποτρεπτής θνησιμότητας ως εξής: αποτρεπτή θνησιμότητα (1980: 226,8/100.000 - 2007: 140,8/100.000, μείωση κατά 37,9%), θεραπεύσιμη (1980:123,2/100. 000 - 2007:52.3/100.000, μείωση κατά 57,5%), προλαμβανόμενη (1980: 51,5/100.000 - 2007: 46,4/100.000, μείωση κατά 9,9%). Η αποτρεπτή θνησιμότητα από ισχαιμική καρδιοπάθεια σημείωσε μείωση κατά 23,7% (1980:52,1/100.000 - 2007:42,1/100.000). Τα αποτελέσματα αυτά υποδηλώνουν αφενός την σημαντική ανάπτυξη και επέκταση της χρήσης μιας σειράς τεχνολογικών καινοτομιών στο πεδίο της θεραπευτικής και αφετέρου σημαντικές υστερήσεις στο επίπεδο της εφαρμογής προληπτικών πολιτικών πρωτοβάθμιας φροντίδας υγείας και προαγωγής υγείας του ελληνικού πληθυσμού. Συμπέρασμα: Η εξέλιξη των δεικτών της αποτρεπτής θνησιμότητας στη περίοδο 1980-2007 ακολουθεί αυτή άλλων ευρωπαϊκών χωρών. Η μείωση της θεραπεύσιμης αποτρεπτής θνησιμότητας καθώς και η σχετική υστέρηση στην μείωση της προλαμβανόμενης θνησιμότητας και της αποτρεπτής θνησιμότητας από ισχαιμική καρδιοπάθεια συνδέονται με την υιοθέτηση βλαβερών συνηθειών όπως το κάπνισμα, η κακή διατροφή αλλά και σε υστερήσεις στην εφαρμογή πολιτικών και προγραμμάτων προαγωγής υγείας. Παρόλο που η εξέλιξη των δεικτών της αποτρεπτής θνησιμότητας σχετίζεται και με την επίδραση παραγόντων όπως το περιβάλλον και τα κοινωνικοοικονομικά δεδομένα, παρέχει σαφείς ενδείξεις της σημαντικής συνεισφοράς του συστήματος υγείας στη βελτίωση του επιπέδου υγείας των τελευταίων δεκαετιών.
Ανάπτυξη ευφυών μεθόδων για την ανάλυση και διαχείριση γενετικής πληροφορίας
Authors: Λάμπρος Χρήστος
Published: January 2014

Στην παρούσα διατριβή παρουσιάζεται μεθοδολογία για την αναγνώριση της πρωτεϊνικής αναδίπλωσης η οποία ισοδυναμεί με την εύρεση της δομής του μορίου της πρωτεΐνης στο χώρο. Η μέθοδος είναι πλήρως αυτοματοποιημένη και δεδομένης μιας αλληλουχίας αμινοξέων αγνώστου δομής μπορεί να την ταξινομήσει με υψηλό ποσοστό επιτυχίας σε μία από τις γνωστές κατηγορίες πρωτεϊνικής αναδίπλωσης. Η μεθοδολογία έχει πολύ χαμηλό υπολογιστικό κόστος και καλά αποτελέσματα σε σχέση με τις υπάρχουσες μεθόδους που αναφέρονται στη διεθνή βιβλιογραφία.Αναλυτικότερα, στο πρώτο κεφάλαιο παρουσιάζεται σύντομη εισαγωγή για το γενετικό υλικό και τις πρωτεΐνες. Περιγράφεται η ροή της πληροφορίας στη μοριακή βιολογία και αναλύεται γιατί είναι τόσο σημαντική η γνώση της δομής των πρωτεϊνών για την κατανόηση της λειτουργίας του ανθρώπινου οργανισμού. Περιγράφεται επίσης σε γενικές γραμμές η συμβολή των υπολογιστικών μεθόδων στην ανάλυση της γενετικής πληροφορίας και στην εξαγωγή χρήσιμων γνώσεων για τη βιολογία. Στο δεύτερο κεφάλαιο αρχικά παρουσιάζονται οι δυσκολίες που εμφανίζονται κατά την προσπάθεια αναγνώρισης της πρωτεϊνικής αναδίπλωσης. Ακολουθεί βιβλιογραφική ανασκόπηση των ήδη δημοσιευμένων μεθόδων για την αντιμετώπιση του προβλήματος και εντοπισμός των αδύνατων σημείων τους.Στο τρίτο κεφάλαιο εισάγεται η προτεινόμενη μεθοδολογία. Περιγράφεται το κρυμμένο Μαρκοβιανό μοντέλο (Hidden Markov Model) που χρησιμοποιείται για την αναγνώριση πρωτεϊνικής αναδίπλωσης και ο τρόπος που αυτό εκπαιδεύεται με βάση δεδομένα αλληλουχιών πρωτεϊνών. Στη συνέχεια αναλύεται ο τρόπος που ταξινομούνται πρωτεΐνες αγνώστου δομής. Tέλος αξιολογείται η ικανότητα ταξινόμησης του μοντέλου με αλληλουχίες από βάσεις δεδομένων πρωτεϊνών, καθώς και με τη σύγκριση των εξαγόμενων αποτελεσμάτων με άλλες μεθόδους που έχουν προταθεί στη βιβλιογραφία.Στο τέταρτο κεφάλαιο εισάγονται συγκεκριμένες βελτιώσεις στο μοντέλο. Οι βελτιώσεις αυτές παρουσιάζονται σε δύο στάδια. Στο πρώτο στάδιο μεταβάλλεται η δομή του και στο δεύτερο στάδιο μεταβάλλεται ο τρόπος υπολογισμού των αποτελεσμάτων των υπό ταξινόμηση αλληλουχιών ως προς το μοντέλο (scoring). Οι αλλαγές οδηγούν σε απλοποίηση του μοντέλου και ταυτόχρονα καλύτερη ικανότητα ταξινόμησης των πρωτεϊνών αγνώστου δομής. Σε κάθε στάδιο η αποτελεσματικότητα της νέας μορφής του μοντέλου αξιολογείται με δεδομένα αλληλουχιών πρωτεϊνών. Τα εξαγόμενα αποτελέσματα συγκρίνονται με αυτά που προκύπτουν όταν εφαρμόζεται η αρχική μορφή του μοντέλου στα ίδια δεδομένα.Στο πέμπτο κεφάλαιο παρουσιάζεται ένα υβριδικό σύστημα που αποτελεί μια εναλλακτική προσέγγιση για την ταξινόμηση των πρωτεϊνών αγνώστου δομής. Συγκεκριμένα γίνεται συνδυασμός χρήσης μιας Μαρκοβιανής αλυσίδας και του κρυμμένου Μαρκοβιανού μοντέλου αφενός και αφετέρου μεθόδου βελτιστοποίησης που οδηγεί σε ακόμα καλύτερα αποτελέσματα.Στο έκτο κεφάλαιο παρουσιάζονται τα συμπερασμάτα της διατριβής. Πιο συγκεκριμένα εκτιμώνται τα πλεονεκτήματα και οι αδυναμίες κάθε σταδίου της προτεινόμενης μεθοδολογίας. Επιπλέον διερευνώνται οι δυνατότητες μελλοντικής επέκτασης και βελτίωσης του συστήματος.
Πολυλειτουργικά μεταλλοφωσφονικά υλικά
Authors: Παπαδάκη Μαρία
Published: January 2014

Στα πλαίσια της παρούσας διδακτορικής διατριβής, ασχοληθήκαμε με τη σύνθεση μεταλλοφωσφονικών υλικών, με διάφορα φωσφονικά οξέα. Τα μεταλλικά ιόντα που χρησιμοποιήθηκαν ήταν μονοσθενή (Li+, K+, Na+, Cs+), δισθενή (Mg 2+, Ca2+, Zn2+, Cu2+, Co2+, Ni2+, Mn2+), και τρισθενή (κυρίως κατιόντα των λανθανιδών La3+, Sm3+, Er3+). Οι φωσφονικοί υποκαταστάτεςπου διερευνήθηκαν περιλάμβαναν HPAA (R,S-hydroxyphosphonoacetic acid), HDTMP (hexamethylenediamine-tetrakis(methylene phosphonic acid)), PBDCA (5-phosphonobenzene-1,3-dicarboxylic acid), CPPA (4-carboxyphenylphosphonic acid). Ακολούθως, μελετήθηκαν οι ιδιότητες των σχηματιζόμενων μεταλλοφωσφονικών υλικών και οι εφαρμογές τους στη αντιδιαβρωτική προστασία μεταλλικών επιφανειών, στην ύπαρξη πρωτονιακής αγωγιμότητας και στην απορρόφηση αερίων όπως διοξείδιο του άνθρακα, άζωτο, και μονοξείδιο του αζώτου.
Ποιοτική και ποσοτική κατάσταση των υδατικών συστημάτων του ανατολικού Ταϋγέτου και της Μάνης και δυνατότητες βιώσιμης ανάπτυξης
Authors: Καραλέμας Νικόλαος
Published: January 2014

Ο κύριος στόχος της διδακτορικής διατριβής είναι η γεωλογική και υδρογεωλογική έρευνα σε θέματα που σχετίζονται με τα υδατικά συστήματα του ανατολικού Ταϋγέτου και της Μάνης. Η έρευνα αποσκοπεί στη λεπτομερή γνώση και ανάλυση του τρόπου με τον οποίο λειτουργούν τα υδατικά συστήματα, ώστε να είναι δυνατόν να γίνουν προτάσεις με κύριο γνώμονα την ορθή εκμετάλλευση των υδατικών συστημάτων, με σκοπό να επικουρήσουν στη βιώσιμη ανάπτυξη της περιοχής, με παράλληλη διατήρηση της ποιοτικής και ποσοτικής τους κατάστασης. Ένα μεγάλο τμήμα της διατριβής, εξετάζει τη λειτουργία των καρστικών πηγών, καθώς σχετίζονται με το σημαντικότερο τμήμα των υδατικών συστημάτων της περιοχής έρευνας, δηλαδή με τις μεγάλες καρστικές μάζες του ανατολικού Ταϋγέτου. Πραγματοποιήθηκε εκτεταμένη εργασία υπαίθρου, με στόχο τον καθορισμό των περιοχών τροφοδοσίας των πηγών, την ερμηνεία των μηχανισμών λειτουργίας τους, την περιοδική μέτρηση των παροχών των περισσότερων και σημαντικότερων πηγών και τη μέτρηση διαφόρων υδροχημικών παραμέτρων των νερών τους. Οι τιμές των συντελεστών στείρευσης που υπολογίστηκαν από την επεξεργασία των υδρογραμμάτων εμφανίζουν εύρος από 0,001 d⁻¹ έως 0,0204 d⁻¹. Στο πλαίσιο της διατριβής, προσεγγίστηκε ο συντελεστής κατείσδυσης στους ανθρακικούς σχηματισμούς της ενότητας της Μάνης, με τη μέθοδο των πηγαίων εκφορτίσεων, και εκτιμήθηκε ότι είναι της τάξης του 50%.
Εξαγωγή γεωμετρικής πληροφορίας από απεικονίσεις με φθορά και θόρυβο
Authors: Σκέμπρης Άγγελος-Σαβέριος
Published: January 2014

Η διατριβή αυτή απαρτίζεται από δύο μέρη. Στην πρώτη ενότητα, μελετάται η περαιτέρω ανάπτυξη ενός αλγορίθμου αυτόματης ανακατασκευής θραυσμένων αντικειμένων με βάση το περίγραμμα των κομματιών του θραυσμένου αντικειμένου. Ο αλγόριθμος αυτός αναπτύχθηκε από τους Κ. Παπαοδυσσέα, Α. Παναγόπουλο, Μ. Έξαρχο, Κ. Τριανταφύλλου, Δ. Φραγκούλη και Δ. Ντούμα και δημοσιεύτηκε στο διεθνές περιοδικό IEEE Trans. On Signal Processing το 2002 (IEEE Trans. On Signal Processing, 50 (6), 1277-1288, 2002, by Papaodysseus C., Panagopoulos Th., Exarhos M., Τriantafillou C., Fragoulis D., Doumas C.). Η περαιτέρω ανάπτυξη του αλγορίθμου αφορά την διερεύνηση της δυνατότητας χρήσης του χρωματικού και του θεματικού περιεχομένου των κομματιών που αποτελούν το θραυσμένο αντικείμενο (θραυσμάτων ή κονιαμάτων), με σκοπό την επιβεβαίωση ή απόρριψη προτάσεων συνενώσεων θραυσμάτων που προκύπτουν από την εφαρμογή της αρχικής μορφής του αλγορίθμου ανακατασκευής της εικόνας. Στην αρχική μορφή του αλγορίθμου ανακατασκευής γίνεται χρήση μόνο της πληροφορίας που προκύπτει από το περίγραμμα των θραυσμάτων. Ο βελτιωμένος αλγόριθμος εφαρμόστηκε αρχικά στην ανακατασκευή ενός απλού εμπορικού παιχνιδιού ανακατασκευής εικόνας (puzzle), ώστε να διερευνηθεί σε θεωρητικό επίπεδο η αποτελεσματικότητά του σε άριστης ποιότητας εικόνα και σε θραύσματα που δεν έχουν υποστεί αλλοίωση του σχήματος τους λόγω καταπόνησης και ηλικιακής φθοράς. Στη συνέχεια, έγινε εφαρμογή του βελτιωμένου αλγορίθμου στην πραγματική περίπτωση της ανακατασκευής των θραυσμένων τοιχογραφιών που ευρέθησαν στην αρχαιολογική ανασκαφή στο Ακρωτήρι της Σαντορίνης. Στη δεύτερη ενότητα της διατριβής, περιγράφεται η δυνατότητα εφαρμογής τεχνικών κατάτμησης εικόνας (image segmentation) σε ακτινογραφίες (οι οποίες είναι εικόνες ιδιαίτερα χαμηλής ποιότητας), με σκοπό τον σαφή προσδιορισμό της απεικονισθείσας προβολής ενός ειδικού ήλου ή, απλά, καρφιού, το οποίο είναι κατασκευασμένο από ειδικό, ελαφρά εύκαμπτο κράμα τιτανίου και χρησιμοποιείται ιδιαίτερα συχνά στις εγχειρίσεις κλειστών ενδομυελικών ηλώσεων. Οι συγκεκριμένες χειρουργικές επεμβάσεις προτιμώνται στις εγχειρίσεις αποκατάστασης μακρών, θραυσμένων οστών (μηρών, βραχιόνων, κλπ). Με χρήση τεχνικών αναγνώρισης σχημάτων και προτύπων, εξήχθη η μέγιστη δυνατή χρήσιμη πληροφορία από την προβολή των καρφιών αυτού στην ακτινογραφική εικόνα. Η πληροφορία χρησιμοποιείται, στη συνέχεια, για τον ακριβή προσδιορισμό της θέσης και του σχήματος του ήλου, καθώς και του προσανατολισμού του ήλου σε σχέση με το θραυσμένο οστούν, στο εσωτερικό του οποίου τοποθετείται ο ήλος χειρουργικά. Έτσι, καθίσταται δυνατή η στερέωση του ήλου στο οστούν με χρήση βιδών και η ολοκλήρωση της χειρουργικής διαδικασίας, ακόμη και αν ο ήλος έχει ελαφρά παραμορφωθεί κατά την εισαγωγή του στο εσωτερικό του οστού.
Αφηγηματολογικές προσεγγίσεις στο έργο του Πολύβιου
Authors: Μήλτσιος Νικόλαος
Published: January 2014

Στην πάροδο του χρόνου οι Ιστορίες έχουν απασχολήσει την έρευνα ως απόθεμα ιστορικών πληροφοριών για το γεγονός που πραγματεύονται, τη στερέωση και εξάπλωση της κυριαρχίας της Ρώμης, και μεθοδολογικών παρατηρήσεων για τη θεωρία και πράξη της ιστοριογραφίας. Ο Πολύβιος ως ιστορικός θεωρήθηκε εφάμιλλος του Θουκυδίδη για την αξιοπιστία της περιγραφής του, δεν τιμήθηκε όμως με ισοδύναμο τρόπο ούτε με την ίδια προσοχή ως συγγραφέας. Η παρούσα μελέτη προσφέρει μια συστηματική αφηγηματολογική προσέγγιση του έργου, επιχειρώντας να εντοπίσει τη λογοτεχνικότητά του στις συνθετικές αρετές του δημιουργού του και στις τεχνικές με τις οποίες θεματοποιούνται και μεταδίδονται οι βασικές ιδέες του. Στο ερευνητικό αυτό πλαίσιο οι διάφορες τεχνικές της αφηγηματικής παρουσίασης υπηρετούν και σχετίζονται άμεσα με τις θεματικές ανάγκες και την ιδεολογία του συνθέματος. Οι αφηγηματικές μετατοπίσεις και αντιστίξεις, οι μεταβολές στη σειρά και την εστίαση, ο συγχρονισμός των παράλληλων δράσεων κι οι αυξομειώσεις στη διάρκεια και τη συχνότητα επηρεάζουν καθοριστικά την ερμηνεία των γεγονότων και ελέγχουν την πρόσληψη και την κατανόησή τους από τον αποδέκτη.
Το ευρωπαϊκό σύστημα αξιών στα αναλυτικά προγράμματα και στα σχολικά εγχειρίδια της πρωτοβάθμιας εκπαίδευσης
Authors: Κοντάκος Παναγιώτης
Published: January 2014

Η παρούσα διατριβή διερεύνησε αν και κατά πόσο οι ευρωπαϊκές αξίες, όπως αυτές καταγράφονται στο Χάρτη Θεμελιωδών Δικαιωμάτων της Ένωσης και στο Ευρωπαϊκό Σύνταγμα, διαπερνούν και υπό ποία μορφή, τα Αναλυτικά Προγράμματα και τα σχολικά εγχειρίδια της Πρωτοβάθμιας εκπαίδευσης. Για την υλοποίηση του σκοπού της έρευνας, χρησιμοποιήθηκε η μέθοδος της ανάλυσης περιεχομένου και εξετάστηκαν τα εγχειρίδια της νεοελληνικής γλώσσας των τριών τελευταίων τάξεων του δημοτικού σχολείου και τα αντίστοιχα Αναλυτικά Προγράμματα.Τα σημαντικότερα συμπεράσματα που προέκυψαν είναι:1)Οι ευρωπαϊκές αξίες ανιχνεύτηκαν σε ικανοποιητικό βαθμό στα υπό διερεύνηση βιβλία, αν και παρατηρήθηκε διαφοροποίηση μεταξύ τους, ως προ τη συχνότητα και τον τρόπο παρουσίας τους.2)Περισσότερες ήταν οι αναφορές των ευρωπαϊκών αξιών σε πεζό και άσκηση και λιγότερες σε ποίημα. 3)Περισσότερες ήταν οι αναφορές των ευρωπαϊκών αξιών με ουδέτερο περιεχόμενο και λιγότερες με θετικό ή αρνητικό.4)Ως προς τη μορφή αναφοράς κυριάρχησαν οι έμμεσες αναφορές, χωρίς ωστόσο και ο αριθμός των άμεσων να είναι μικρός.5)Υπήρξαν σημαντικές διαφορές ως προς τον αριθμό των αναφορών μεταξύ των σχολικών τάξεων: στην Τετάρτη τάξη περισσότερες ήταν οι αναφορές στην ισότητα και στη δημοκρατία, ενώ στην πέμπτη και την έκτη περισσότερες ήταν οι αναφορές στην αξιοπρέπεια, στην ελευθερία και στη δικαιοσύνη.
Συντονιζόμενα στοιχεία και κυκλώματα αισθητήρων βασισμένα σε οπτικές ίνες φωτονικών κρυστάλλων
Authors: Μάρκος Χρήστος
Published: January 2014

Στην παρούσα διδακτορική διατριβή παρουσιάζεται η δυνατότητα ανάπτυξης νέων αισθητήρων με χρήση μιας καινοτόμας οπτικής ίνας, γνωστή ως Ίνα Φωτονικών Κρυστάλλων (ΙΦΚ) - (Photonic crystal fiber) σε συνδυασμό με νέα και λειτουργικά υλικά. Η ΙΦΚ αποτελείται από μια περιοδική συνήθως εξαγωνική δομή οπών που δρα ως τον μανδύα της ίνας και τις περισσότερες φορές κατασκευάζεται από γυαλί (SiO2) ή πολυμερές (PMMA, TOPAS, κτλ). Η αλλαγή στην διάμετρο των οπών και της απόστασης μεταξύ τους δίνει πολύ μεγάλη ευελιξία για διαχείριση των οπτικών ιδιοτήτων της. Εδώ παρουσιάζεται πώς η διήθηση νέων υλικών στις οπές της ΙΦΚ είναι μια αποδοτική μέθοδος για ενεργοποίηση της ΙΦΚ σε εξωτερικές παρεμβολές χωρίς να απαιτείται η κατασκευή μιας νέας ίνας από την αρχή.